Bjarne Laustsen (S), 2006-05-09:
Desværre fik jeg jo ret i min påstand om, at De Konservative ikke mener noget, at Dansk Folkeparti ingen ordfører har på området, og at ministeren ikke vil tage ordet, og Venstres ordfører kun kommer med korte bemærkninger.
Det er selvfølgelig fint nok; det skal hr. Jens Kirk ikke have kritik for.
Jeg synes, det er beskæmmende, og jeg vil tillade mig fortsat og til evig tid at mobbe fødevareministeren, der ikke har særlig meget at bestille.
Hver gang der er et folketingsflertal, der synes, at fødevareministeren skal have mere at gøre, så afviser regeringschefen og siger, at han nok skal finde ud af, hvor meget eller hvor lidt fødevareministeren skal have at lave.
Nu har vi jo også fået konstateret her i dag, at selv lovforslagene fra Fødevareministeriet bliver skrevet ovre i Landbrugsraadet, for det ændringsforslag havde vi jo stillet, det havde oppositionen jo stillet, så det har ministeren ikke haft noget at døje med.
Det er bare at trykke på knappen; det er bare at sige ja til det, som man har lovet vælgerne; det er at fjerne de urimelige forhold, der er for landlejerne.
Det er selvfølgelig også klart, at De Konservative måske hellere varetager godsejernes interesser, der ikke bare har et enkelt stuehus eller et enkelt værelse, de lejer ud, men flere hundrede lejemål.
Derfor er det jo rimeligt nok, at vi får færre og mere ensartede vilkår på det her område, og det skal regeringen jo ikke have utak for at man er kommet med.
Men det, jeg gerne vil spørge fødevareministeren om, er: Jeg har tilladt mig at skrive til ministeren på baggrund af, at der er et par steder i Nordjylland, hvor man ønsker at udvide svineproduktionen eller omlægge produktionen.
Der har jeg fået et pænt svar fra miljøministeren om, at det er noget, miljøministeren tager sig af.
Det er ikke engang fødevareministeren, der tager sig af det.
Vi kan ikke få fødevareministeren til at sige noget, når det drejer sig om et konkret lovforslag, for lovforslagene bliver skrevet ovre i Landbrugsraadet.
Det må da være rimeligt at forlange, at fødevareministeren er minister for Folketinget og hele samfundet og ikke bare er talsmand for en interesseorganisation.
Jeg synes, Dansk Landbrug er en meget, meget fin lobbyvirksomhed, de gør det ganske udmærket.
Men det er jo bare et spørgsmål om at leve op til det, man har lovet vælgerne, og det er at sørge for, at landlejerne har lige vilkår med folk i byerne.
Og det hænger overhovedet ikke sammen med noget af det, vi taler om her, for det, som regeringen nu vil sige ja til, er, at der kommer flere svin og svinetrykket stiger ude i det åbne land derude.
Men det har man aldrig nogen sinde sagt en eneste gang.
Jeg vil gerne spørge fødevareministeren: Hvornår har fødevareministeren sagt, at for at sige ja til det her lovforslag er det en forudsætning, at vi får lov til at have et større dyrehold?
Hvor kan jeg finde det henne?
Ministeren har pressefolk og ting og sager, der stopfodrer os med nyt fra Fødevareministeriet, gamle nyheder.
Hvornår har fødevareministeren sagt, at det her lovforslag kun kan blive ændret, hvis vi tillader et større dyrehold ude på ejendommene?
Det kunne jeg godt tænke mig at få at vide.
Men jeg er glad for, at ministeren også bekræftede det forhold, at der er meget lidt at lave i Fødevareministeriet, og når der er et folketingsflertal, der vil tilføre ministeren flere opgaver, så siger chefen nej, og der står den jo så lige nu.
Ministeren siger, at det da er helt naturligt, at der er en hel masse ting, der skal afgøres i Justitsministeriet, hvorefter miljøministeren skal svare på det og forbrugerministeren tage sig af kontrollen.
Og nu er der så et folketingsflertal, der også vil tage den sidste rest, der drejer sig om lejerne, og flytte den over til boligministeren.
Der bliver ikke meget tilbage.
Så siger ministeren, at ja, vi har fået mere.
Jamen vi har jo fået noget, vi ikke har bedt om.
Og det, der er interessant her, er, at regeringen og fødevareministeren heller ikke har bedt om at få en lovændring af det her, for så havde man jo taget det med i sit lovprogram og sagt, ja, vi vil ændre nogle ting her.
Det kunne man endda have reddet ved at sige, da man blev spurgt: Vi vil ændre forholdene for landlejerne, men vi kommer med et lovforslag, for vi vil i øvrigt også gerne lige justere landbrugsloven, der er nogle andre ting, vi skal have med.
Nej, det var helt uden forbehold, at man nævnte de ting her.